Poliisit

| Poliisit |
| --- | --- |
 8. tuotantokauden tunnus
Tyyli:  dokumentti, tositelevisio
Kestoaika:  60 minuuttia  (kausilla 1–10  22 minuuttia)
Alkuperämaa:   Suomi
Alkuperäiskieli:  suomi
Verkko:  Jim
Esitetty:  26. tammikuuta 2009 – 2022
Tuotantokausia:  14
Ikäraja:    
Tunnuskappale:  Petri Matara
Tuotanto
Tuottaja(t):  Hanna Karppinen  Turkka Syrjäläinen   Jenna Viitanen   Laura Abola   Petra Syrjänen
Vastaava(t) tuottaja(t):  Ilkka Hynninen   Eero Hietala   Katri Varjos   Unne Sormunen (Jim)
Ohjaaja(t):  Anna Taipale   Marja Halonen   Annina Öster
Leikkaaja(t):  Annina Öster   Marko Puhakka   Jussi Sopanen   Ilkka Velin   Anu Asmala
Kuvaaja(t):  Jarkko Jortikka   Mika Heittola Janne Maijala
Tuotantoyhtiö(t):  Aito Media
Aiheesta muualla
Virallinen sivusto
IMDb 
Poliisit oli suomalainen, Aito Median tuottama dokumentaarinen televisiosarja, jota esitettiin vuosina 2009-2022 Jim-kanavalla. Ohjelma kuvaa poliisin työtä ja sitä, mitä poliisipartio saa työssään kohdata Suomen suurimmissa kaupungeissa. Sarja toteutettiin yhteistyössä sisäministeriön poliisiosaston kanssa. Sarjan ensiesitys 26. tammikuuta 2009 rikkoi 247 000 katsojallaan Jimin katsojaennätyksen. Poliisit on myös Ruudun katsotuimpia ohjelmia.
Ohjelman suunnitelmat, synopsikset ja käsikirjoitukset lähetetään poliisille etukäteen hyväksyttäviksi. Poliisi myös tarkastaa kaiken kuvatun sisällön ennalta. Siten Poliisit ei ole journalistinen ohjelma. Sarjasta poistetaan toisaalta kansalaisten yksityisyyttä vaarantavaa aineistoa ja toisaalta aineistoa, joka näyttää poliisin toiminnasta arveluttavia puolia. Rikostoimittaja Jarkko Sipilän mukaan sarja antaa poliiseista "mannekiinimaisen” kuvan. Hän toteaa, että sarja on "poliisikoulun markkinointimateriaalia”. Toisaalta Sipilä kritisoi myös yksittäisten henkilöiden yksityisyyden ylikorostamista nyky-yhteiskunnassa suhteessa muihin oikeushyviin - oikeusasiamiehen vuoden 2008 päätöksen jälkeen ei Suomessa toimittajakunta ole käytännössä voinut seurata partiotoimintaa ilman poliisin ennakkotarkastusoikeutta materiaaliin: Sipilän mukaan poliisissa ei enää entiseen tapaan luoteta toimittajiin. Vuosien saatossa sarjasta on tullut monille syy hakea poliisikoulutukseen ja se on moninkertaistanut Poliisiammattikorkeakoulun vuosittaisen hakijamäärän.
Sarjan formaatti myytiin Yhdysvaltoihin keväällä 2010. Aito Media teki sopimuksen Scott Sternberg -tuotantoyhtiön ja Weinberger Median kanssa. Sopimus tehtiin Scott Sternbergin kanssa Cannesissa järjestettävillä MIPTV-messuilla. Sarjasta on myös norjalainen versio, Poliisit Norja, jota on Norjassa esittänyt MAX -kanava, Suomessa Jim.
Vuoden 2021 puoliväliin mennessä sarjan jaksoja on kuvattu yli 500. Tuotantokausia on kuvattu yksitoista ja tällä hetkellä meneillään on kahdestoista kausi. Kymmenes kausi oli juhlakausi ja sarjaa esitettiinkin nimellä Poliisit 10 vuotta, 10. kaudella nähtiin jopa ratsupoliiseja.
Oikeusasiamies Petri Jääskeläinen on ratkaisussaan linjannut, että sarjan tekotapa on hyvin ongelmallinen, koska ohjelman tekijöille voi päätyä salassa pidettäviä tietoja poliisitoiminnan kohdehenkilöistä.
Julkisen sanan neuvosto antoi Poliisit-ohjelmalle syyskuussa 2011 langettavan päätöksen. Ohjelmassa esitetty, poliisin puhutteluun joutunut nainen ja hänen koiransa olivat tunnistettavissa, vaikka nainen oli yritetty tehdä tunnistamattomaksi. JSN:n päätös oli yksimielinen, koska naisen henkilöllisyyden paljastuminen oli kohtuutonta tapahtuneisiin tosiasioihin nähden. Eduskunnan oikeusasiamies teki  loppuvuodesta  2022 sarjan kuvasisällön yksityisyyteen liittyvien haasteiden johdosta ratkaisun, joka johti tuotannon lopettamispäätökseen alkuvuodesta 2023. Poliisi olisi itse joutunut järjestämään sarjan kuvatuotannon, mitä ei pidetty mahdollisena. Sarjan todettiin myös antaneen poliisityöstä liian yksipuolisen kuvan.